Príloha č. 6 vyzvania

**Predbežná informácia pre žiadateľov o nenávratný finančný príspevok v zmysle čl. 13 Nariadenia Komisie (ES, Euratom) č. 1302/2008 o centrálnej databáze vylúčených subjektov**

Komisia používa interný informačný nástroj /systém včasného varovania - Early Warning System (EWS)/, aby s cieľom chrániť finančné záujmy EÚ, označila riziká zistené v súvislosti s prijímateľmi v rámci centralizovane riadených zmlúv a grantov.

Okrem toho Európska komisia spravuje centrálnu databázu vylúčených subjektov /Central Exclusion Database (CED)/, v ktorej eviduje všetky subjekty, ktoré môžu byť vyňaté z účasti na akejkoľvek pomoci poskytovanej z rozpočtu EÚ ako aj z procesov verejného obstarávania, prostredníctvom ktorého sú prideľované finančné prostriedky EÚ v súlade s Nariadením o rozpočtových pravidlách, ktoré sa vzťahuje na všeobecný rozpočet Európskej únie. CED je prístupná všetkým inštitúciám, ktoré sú oprávnené prideľovať finančné prostriedky EÚ.

Žiadatelia o NFP, sú týmto informovaní, že v prípade, ak sa ocitnú v niektorej zo situácií uvedených v:

* Rozhodnutí Komisie zo 16. decembra 2008 o systéme včasného varovania (EWS) na použitie povoľujúcimi úradníkmi Komisie a výkonnými agentúrami (Ú.v. EÚ, L 344, 20.12.2008, s. 125), alebo
* Nariadení Komisie z 17.12.2008 o centrálnej databáze vylúčených subjektov – CED (Ú. v. EÚ OJ L 344, 20.12.2008, s. 12),

ich údaje1 môžu byť registrované v EWS a CED účtovníkom Európskej komisie, a môžu byť oznámené osobám a inštitúciám, ktoré sú uvedené vo vyššie uvedenom rozhodnutí a nariadení, v súvislosti s ďalším poskytnutím alebo realizáciou pomoci alebo podpory z fondov EÚ, poskytnutím príspevku z fondov EÚ a priamej pomoci z rozpočtu EÚ.

EWS a CED sú spravované účtovníkom Európskej komisie, u ktorého si právnické osoby a fyzické osoby môžu uplatniť svoje práva vyplývajúce z Nariadenia Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, 12.1.2001).

1 Obchodné meno/názov právnickej osoby alebo fyzickej osoby - podnikateľa, právna forma právnickej osoby a IČO, ak bolo pridelené, meno a priezvisko štatutárneho orgánu alebo členov štatutárneho orgánu právnickej osoby alebo osoby, ktoré sú oprávnené ich zastupovať, prijímať v ich mene rozhodnutia alebo ich kontrolovať, ktorý bol odsúdený za jeden z trestných činov korupcie uvedených v treťom diele ôsmej hlavy osobitnej časti Trestného zákona, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti a trestného činu založenia, zosnovania a podporovania zločineckej skupiny alebo akékoľvek iné protiprávne konanie, ktoré poškodzuje finančné záujmy Únie).